Tereškova Valentina

Valentina Vladimirovna Tereškova (; sünd. 6. keväz'ku 1937, Sur' Maslennikovo-külä, Tutajevan rajon, Jaroslavlin agj, Venäman NFST, NSTÜ) om nevondkundaline kudenz' lugul kosmonavt, nomer 10 mail'mas, ezmäine naine-kosmonavt mail'mas da ainag lendanu kosmosha naine üks'päin.

 Biografii 
Tereškova om sündnu sirdanuziden Vaugedvenäman päivnouzmaspäi manmehiden kanzha. Vladimir-tat (1912−1940) radoi traktoristal i pölištui Tal'vsodan aigan. Mam oli Jelena Tereškova (neiččel Kruglova, 1913−1987), radoi tekstil'fabrikal. Valentinan vanhemb Lüdmila-sizar i noremb Vladimir-vell' oliba kanzas mugažo.

Vll 1945−1953 Valentina openui Jaroslavlin keskškolas nomer 32 (om nimitadud hänen oiktastuseks nügüd'). Vll 1954−1955 sai opendust lidnan ehtškolas nomer 10 i ühtenaigašti radoi leiktandmašinan operatoral Jaroslavlin šintegimel abutamha kanzale. Vn 1955 sulakuspäi neižne radoi Jaroslavlin tehnižiden kanghiden «Krasnii Perekop»-kombinatal, hänen mam i sizar radoiba siš-žo. Vll 1955−1960 jätksi opendust Jaroslavlin kebnan tegimišton tehnikumas i sai puvillkezerdusen tehnik-tehnolog-specialižust. Vspäi 1957 Valentina oli Komsomolan ühtnijan, vn 1960 elokuspäi vn 1962 keväz'kuhusai radoi sen komitetan joudjaks sekretarikš «Krasnii Perekop»-kombinatal.

Naižen kosmoslenduz zavodihe Baikonuraspäi vn 1963 16. kezakud i jätkustui koume päivest. Kosmonavt tegi 48 pörut Mas ümbri, vedi laidaiglehtest i tegi atmosferan taivhanröunan fotokuvid ecmähä šoiduid. Lasketihe maha Altajan randas.

Tereškova oli vaumiž lendamha Mars-planetale, ühthe polehe. Andoihe majorjenaralan arvnimen vl 1995. Vhesai 1997 naine radoi kosmonavtoiden joukuiden instruktoran. Vspäi 1997 om Kosmonavtoiden vaumičendkeskusen vanhembaižen tedoradnikan.

 Politine radmine 
Vozil 1966−1989 oli NSTÜ:n Ülembaižen Nevondkundan deputatan, NÜKP:n ühtnijaks. Vll 2008−2011 radoi Jaroslavlin agjan duman deputatan. Vspäi 2011 radab Venäman Valdkundaližen Duman ezitajaks Ühthine Venäma-partijaspäi.

 Kanz 
Naine läksi mehele kahtišti, mužikad oliba Andrijan Nikolajev (erigoitihe vl 1982) i Julii Šapošnikov (eli vll 1931−1999). Jelena Tereškova-tütär (sünd. 1964, kaks' poigad) om ezmäižen lapsen mail'mas, miččen molembad kazvatajad lendiba kosmosha.

 Homaičendad 

Kategorii:NSTÜ:n kosmonavtad
Kategorii:Venäman politikanmehed
Kategorii:Kosmonavtad kirjamišton mödhe
Kategorii:Politikanmehed kirjamišton mödhe
Kategorii:Personalijad kirjamišton mödhe
Kategorii:Sündnuded vl 1937
Kategorii:Sündnuded keväz'kun 6. päiväl
Kategorii:Sündnuded Tutajevan rajonha